Title: ระเบียบคณะกรรมการจัดสรรที่ดินจังหวัดสมุทรสงคราม ว่าด้วยการกำหนดอัตราค่าปรับกรณีที่ชำระเงินค่าบำรุงรักษา และการจัดการสาธารณูปโภคล่าช้ากว่าเวลาที่กำหนด พ.ศ. 2558

ระเบียบคณะกรรมการจัดสรรที่ดินจังหวัดสมุทรสงคราม

ระเบียบคณะกรรมการจัดสรรที่ดินจังหวัดสมุทรสงคราม
ว่าด้วยการกำหนดอัตราค่าปรับกรณีที่ชำระเงินค่าบำรุงรักษา
และการจัดการสาธารณูปโภคล่าช้ากว่าเวลาที่กำหนด
พ.ศ. ๒๕๕๘

อาศัยอำนาจตามความในมาตรา ๑๔ (๔) และมาตรา ๕๐
แห่งพระราชบัญญัติการจัดสรรที่ดิน พ.ศ. ๒๕๔๓ และเพื่อให้เป็นไปตามระเบียบคณะกรรมการจัดสรรที่ดินกลาง
ว่าด้วยการกำหนดค่าใช้จ่าย หลักเกณฑ์
และวิธีการจัดเก็บค่าใช้จ่ายในการบำรุงรักษาและการจัดการสาธารณูปโภค และการจัดทำบัญชี พ.ศ. ๒๕๔๕
คณะกรรมการจัดสรรที่ดินจังหวัดสมุทรสงคราม จึงกำหนดอัตราค่าปรับกรณีที่ชำระค่าบำรุงรักษาและการจัดการสาธารณูปโภคล่าช้ากว่าที่กำหนดไว้
ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการจัดสรรที่ดินจังหวัดสมุทรสงคราม ว่าด้วยการกำหนดอัตราค่าปรับกรณีที่ชำระเงินค่าบำรุงรักษาและการจัดการสาธารณูปโภคล่าช้ากว่าที่กำหนด
พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้กำหนดอัตราค่าปรับกรณีที่เจ้าของที่ดินแปลงย่อยในโครงการจัดสรรที่ดินชำระเงินค่าใช้จ่ายในการบำรุงรักษาและการจัดการสาธารณูปโภคล่าช้ากว่าเวลาที่กำหนด
ดังนี้
(๑) ที่ดินที่ใช้เพื่อประกอบการอุตสาหกรรม
และที่ดินที่ใช้เพื่อประกอบการพาณิชยกรรมต้องชำระค่าปรับในอัตราที่นิติบุคคลกำหนด
แต่ต้องไม่เกินร้อยละสิบของจำนวนเงินที่ค้างชำระ
(๒) ที่ดินที่ใช้เพื่อเกษตรกรรม
ที่ดินที่ใช้เพื่ออยู่อาศัยและที่ดินเปล่าต้องชำระค่าปรับในอัตราที่นิติบุคคลกำหนด
แต่ต้องไม่เกินร้อยละสิบของจำนวนเงินที่ค้างชำระ
ทั้งนี้ ให้ปฏิบัติตามระเบียบคณะกรรมการจัดสรรที่ดินกลาง
ว่าด้วยการกำหนดค่าใช้จ่าย
หลักเกณฑ์และวิธีการจัดเก็บค่าใช้จ่ายในการบำรุงรักษาและการจัดการสาธารณูปโภค
และการจัดทำบัญชี

ประกาศ
ณ วันที่ ๑๑ สิงหาคม ๒๕๕๘
ปัญญา  งานเลิศ
ผู้ว่าราชการจังหวัดสมุทรสงคราม
ประธานคณะกรรมการจัดสรรที่ดินจังหวัดสมุทรสงคราม

ปริยานุช/จัดทำ
๒๘ สิงหาคม
๒๕๕๘

นุสรา/ตรวจ
๑๙ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๙๕ ง/หน้า ๑/๒๖ สิงหาคม ๒๕๕๘